《军屯十万坪》
明代·管讷

玉帐秋临十万坪，石家铜鼓夜无声。千团毒雾开山寨，万灶炊烟起野营。

自信丹心能报国，谁知白首厌谈兵。中官催草征南捷，龙烛生花剪更明。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。